Bernadette Peters

Bernadette Peters (født Lazzara 28. februar 1948) er en amerikansk skuespiller, sanger og barnebokforfatter. Hun har hatt hovedroller i musikaler, TV-produksjoner og spillefilmer, gitt ut musikkalbum og stått på konsertscener som solist. Etter sitt gjennombrudd på Broadway har hun blitt nominert til Tony Awards hele syv ganger (per 2023), og har vunnet to Tony-priser samt en æres-Tony. For sine prestasjoner på scenen har hun også blitt nominert til Drama Desk Award ni ganger, og vunnet prisen tre ganger. Fra mange av musikal-oppsetningene hun har medvirket i på Broadway har det blitt utgitt album med originalmusikken, og fire slike album der hun har sunget en av hovedrollene har blitt tildelt Grammy Awards.

Hun har et ry som den fremste fortolkeren av Stephen Sondheims verker, og Peters er særlig kjent for sine roller på Broadway i musikaler av Sondheim og andre musikalskapere. Hun hadde hovedroller i originaloppsetningene på Broadway av Mack and Mabel (1974), Sunday in the Park with George (1984), Song and Dance (1985), Into the Woods (1987), The Goodbye Girl (1993), Annie Get Your Gun (1999), Gypsy (2003), A Little Night Music (2010), Follies (2011) og Hello, Dolly! (2018).

Peters startet å opptre på teater som barn og tenåring, og på 1970-tallet begynte hun å opptre på film og i TV-produksjoner. Allerede i starten av karrieren gjorde hun seg bemerket som en dyktig skuespiller og sanger, blant annet i TV-program som The Muppet Show og The Carol Burnett Show, og i spillefilmer som Silent Movie, The Jerk, Pennies from Heaven og Annie. På 1980-tallet stod hun på nytt på teaterscenen, og de kommende tredve årene var hun en av de mest kjente Broadway-stjernene. Hun har også gitt ut seks soloalbum og en rekke singler, og gir ofte konserter. Hun er også fortsatt aktiv (per 2023) både som scenekunstner og i ulike filmer og TV-produksjoner.

For rollene i ulike TV-produksjoner har hun blitt nominert til fire Emmy Awards og tre Golden Globe Awards, og har vunnet én gang.

Referanser

Eksterne kilder 

Skuespillere fra USA
Sangere fra USA